Hei mahi whakamahere anake

Paerewa Paetae Ngā Mahi a te Rēhia 91754: Te whakaoti mahi toi nō te ao onamata i roto i ngā mahi a te rēhia

Te Kaupapa Ako: Ngā Mahi a te Rēhia 2.4A v1

Te Ingoa o te Rauemi: E tipu, e rea

Whiwhinga: 6

Tohutohu mā te Ākonga

**Te Horopaki**

Ka tū takirōpū koutou ki te Ahurei ‘Pasifika’ o te rohe ki te whakaatu i ngā kōrero tuku iho a te Māori.

Ka mahi takirōpū ki te matapaki i ngā huānga/pūkenga/tukanga toi nō te ao onamata hei whakamahi mā koutou kia whakamāoritia atu ai tētahi kōrero tuku iho.

Ka aromatawaingia koe i runga i tōu āhei ki te whakamātau i ngā huānga/pūkenga/tukanga toi nō te ao onamata hei whakarite whakaaturanga mō tētahi kōrero tuku iho.

**Hei Mahi**

1. Kōwhiria tētahi kōrero tuku iho hei kaupapa mō tā koutou whakaaturanga. Hei tauira, ko ngā kōrero mō Māui-tikitiki-a-Taranga, mō Tāwhaki rāua ko Karihi, mō Hinemoa rāua ko Tūtānekai.
2. Matapakihia ā-rōpū nei ngā huānga/pūkenga/tukanga toi nō te ao onamata e tika ana mō tā koutou whakaaturanga. Hei tauira ko te reo mōteatea, ko te mahi poi, ko ngā nekehanga tū tauā, ko te kanikani taketake. Whakaritea ngā āhuatanga nei, ka waihanga ai i tētahi whakaaturanga e whakamāoritia ai te kōrero tuku iho i kōwhiria e koutou.
3. Mahia tā koutou whakaaturanga ki mua i te whakaminenga.

Taunakitanga: Ngā Mahi a te Rēhia 91754 E tipu, e rea

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| *Te waihanga whakaaturanga e whakamāoritia ai tētahi kōrero tuku iho.* Ka whakaoti i tētahi mahi toi e whakaatu ana i tētahi āhuatanga o te ao onamata i roto i ngā mahi a te rēhia. Ka whai raupapa te mahi kia tika ai ngā mahi ā-tinana mō te kaupapa. | *He kaiaka te waihanga whakaaturanga e whakamāoritia ai tētahi kōrero tuku iho.* Ka whakaoti i tētahi mahi toi e whakamāori ana i tētahi āhuatanga o te ao onamata i roto i ngā mahi a te rēhia. Ka whai raupapa te mahi kia hāngai tōtika ki ngā mahi ā-tinana mō te kaupapa. | *He kairangi te waihanga whakaaturanga e whakamāoritia ai tētahi kōrero tuku iho.* Ka whakaoti i tētahi mahi toi e whakawhānui ana i tētahi āhuatanga o te ao onamata i roto i ngā mahi a te rēhia. Ka whai raupapa te mahi kia haere ngātahi ai ngā mahi ā-tinana me te kaupapa. |